**PRILOGA 6 - Slovensko združenje za preprečevanje samomora - Center za psihološko svetovanje Posvet**

Center za psihološko svetovanje Posvet deluje v okviru društva v javnem interesu na področju varovanja zdravja in humanitarne organizacije Slovensko združenje za preprečevanje samomora. Posvet je svoja vrata prvič odprl junija leta 2006 v Ljubljani, na Mestnem trgu 8. Konec leta 2013 smo ob podpori Mestne občine Kranj odprli drugo svetovalnico Posvet v kranjski upravni enoti. V letu 2015 smo se v okviru projekta Moč, ki ga je financiral Norveški finančni mehanizem, povezali s svetovalnico Tu smo zate Celje in odprli še 6 novih svetovalnic (Slovenj Gradec, Sevnica, Laško, Postojna, Murska Sobota, Nova gorica), leto kasneje smo odprli še svetovalnico Koper. Porast števila svetovanj jasno kaže na naraščajočo potrebo družbe po psiholoških svetovalnicah, v 11ih letih dela smo s 22.000 svetovanji pomagali več kot 7400 klientom.

|  |  |  |
| --- | --- | --- |
| V desetih svetovalnicah 43 visoko strokovno usposobljenih strokovnjakov – večinoma psihologov in psihoterapevtov - pod strokovnim vodstvom prof. dr. Onje Tekavčič Grad in Anamarije Zavasnik izvaja redno supervizirano nedirektivno psihološko svetovanje. **Mojca Vatovec** iz Centra za psihološko svetovanje Posvet je povedala: *»Osnovni cilj programa je pomoč odraslim posameznikom, parom in družinam pri razreševanju duševnih stisk. S strokovno, hitro in lahko dostopno pomočjo klientom nudimo razbremenitev, napotitev, omogočamo učenje strategij za razreševanje težav, izboljšanje komunikacije, premagovanje stresa, izgub ter  stisk ob pomembnih življenjskih odločitvah. S tem omogočamo preventivo v duševnem zdravju, saj bi take duševne stiske ob poglobitvi lahko povzročile zdrs v duševno bolezen ali samomorilno vedenje. Polovici klientov smo prva oblika pomoči.«*Center za psihološko svetovanje Posvet podpirajo občine, FIHO fundacija in Ministrstvo za zdravje, s katerim smo ravno v fazi uskladitve in podpisa pogodbe za čas do nov.2019.Mrežo svetovalnic bo tako lahko nemoteno delovala, v naslednjih mesecih bodo odprli še svetovalnici v Mariboru in Idriji.Sprejemna pisarna na Mestnem trgu 8 v Ljubljani je odprta vsak delovni dan med 8 in 20 uro. Klienti se v tem času lahko naročijo po telefonu 031 704 707 ali osebno ali po e-pošti info@posvet.org za svetovalnice Ljubljana, Kranj, Postojna, Slovenj Gradec, Sevnica, Nova Gorica, Koper in Murska Sobota. Za svetovalnici Celje in Laško pa se klienti lahko naročijo vsak delovni dan od 8. do 15. ure na telefonu 031 778 772 ali po e-pošta svetovalnica@nijz.si . Svetovanje traja od 45 do 60 min, v povprečju je vsak klient vključen v 3,4 svetovanja. Klienti za vključitev ne potrebujejo napotnice ali zdravstvene izkaznice, čakalne dobe so kratke – največ do treh tednov, svetovanja pa so brezplačna. |  |  |

\*\*\*